

**Javni poziv**

**za podnošenje prijedloga projekata za dodjelu bespovratnih sredstava u svrhu prenosa znanja i vještina dijaspore u okviru Projekta „Uvrštavanje koncepta migracija i razvoja u relevantne politike, planove i aktivnosti u Bosni i Hercegovini: Dijaspora za razvoj“**

**Smjernice za podnosioce projektnih prijedloga**

**Avgust, 2017. godine**

Sadržaj

[1 INFORMACIJE O JAVNOM POZIVU 3](#_Toc489256843)

[1.1 Uvodne informacije o projektu „Dijaspora za razvoj“ 3](#_Toc489256844)

[1.2 Uvodne napomene 3](#_Toc489256845)

[1.3 Ciljevi i očekivani rezultati javnog poziva 4](#_Toc489256846)

[1.4 Pravo na prijavu 4](#_Toc489256847)

[1.5 Iznos raspoloživih finansijskih sredstava 5](#_Toc489256848)

[2 PRAVILA JAVNOG POZIVA 6](#_Toc489256849)

[2.1 Kriteriji i evaluacija 6](#_Toc489256850)

[2.2 Prihvatljive aktivnosti 6](#_Toc489256851)

[2.3 Prihvatljivi i neprihvatljivi troškovi 6](#_Toc489256852)

[3 PODNOŠENJE PROJEKTNIH PRIJEDLOGA I PROCES EVALUACIJE 7](#_Toc489256853)

[3.1 Forma i sadržaj projektnog prijedloga 8](#_Toc489256854)

[3.2 Način podnošenja prijava 8](#_Toc489256855)

[3.3 Vremenski okvir za podnošenje projektnih prijedloga 9](#_Toc489256856)

[3.4 Dodatne informacije 9](#_Toc489256857)

[3.5 Evaluacija i odabir projektnih prijedloga 9](#_Toc489256858)

[4 Vremenski okvir 11](#_Toc489256859)

# 1 INFORMACIJE O JAVNOM POZIVU

## 1.1 Uvodne informacije o projektu „Dijaspora za razvoj“

Javni poziv za podnošenje prijedloga projekata za finansijsku podršku jedna je od aktivnosti u okviru projekta „Uvrštavanje koncepta migracija i razvoja u relevantne politike, planove i aktivnosti u Bosni i Hercegovini: Dijaspora za razvoj“ (u daljem tekstu D4D). Projekat predstavlja zajedničku inicijativu Ministarstva za ljudska prava i izbjeglice Bosne i Hercegovine (BIH), Ambasade Švicarske, Razvojnog programa Ujedinjenih nacija (UNDP) i Međunarodne organizacije za migracije (IOM) u BIH, sa planiranom realizacijom od 48 mjeseci (decembar 2016. – decembar 2020. godine). Osnovni cilj projekta je da doprinese poboljšanju socio-ekonomskih prilika i perspektiva za žene i muškarce u BIH, kao i unapređenju njihovog kvaliteta života kroz snažniju saradnju s dijasporom. Ovaj cilj će biti postignut kroz tri ključna rezultata:

1. Ministarstvo za ljudska prava i izbjeglice BIH i Ministarstvo vanjskih poslova BIH, u saradnji s institucijama vlasti na različitim razinama, koriste i dalje razvijaju svoje instrumente kako bi aktivno povezali, osigurali razmjenu i angažovali pripadnike i organizacije dijaspore.
2. Jedinice lokalne samouprave usklađuju svoje razvojne strategije sa strateškim opredjeljenjima viših nivoa vlasti po pitanju dijaspore, pružaju kvalitetnije usluge dijaspori, te potiču inicijative kojima se privlače znanje i investicije dijaspore u lokalnu zajednicu.
3. Partneri iz dijaspore prenose znanje i vještine, te ostvaruju zajednička ulaganja s akterima iz privatnog sektora u BIH, doprinoseći stvaranju novih radnih mjesta.

U okviru rezultata 3, projekat će maksimizirati doprinos dijaspore ekonomskom razvoju BIH, kroz prenos znanja i vještina, kao i saradnju na temelju interesa između poslovnih subjekata iz dijaspore i BIH. Očekuje se da će aktivnosti implementirane u okviru ovog poziva stimulirati, olakšati i doprinijeti konkretnim rezultatima ekonomskog razvoja, što će u konačnici dovesti do novih radnih mjesta i investicija.

Smjernice za podnosioce projektnih prijedloga objašnjavaju ciljeve, kriterije i vrstu aktivnosti za dodjelu sredstava iz projektnog fonda u **okviru rezultata 3**.

## 1.2 Uvodne napomene

Jedan od glavnih zaključaka iz ogledne faze projekta, provedene od 2013. do 2015. godine, je da dijaspora može snažno doprinijeti stvaranju radnih mjesta i jačanju ekonomije. Dosadašnja iskustva na terenu također otkrivaju neiskorišten potencijal u smislu povezivanja ekonomskog kapitala i znanja dijaspore s razvojem poduzetništva i prilikama za ekonomski razvoj zemlje. Iako je dijaspora danas još uvijek neodlučna kod investiranja ili proširenja poslovanja u domovini, takav potencijal nesumnjivo postoji i može se iskoristiti kroz intenziviranje saradnje između poduzetnika u zemljama prijema i BIH koja temelji na obostranoj koristi. Imajući u vidu velika intelektualna i tehnološka znanja dijaspore, jasno je da su potrebni ozbiljniji i usklađeniji napori svih aktera u zemlji i dijaspori kako bi se ta saradnja unaprijedila.

Iako ne postoje sveobuhvatni podaci o obrazovnoj strukturi dijaspore u zemljama prijema, postojeća istraživanja pokazuju da većina dijaspore jeste visoko obrazovana, što predstavlja značajan potencijal kada su u pitanju ljudski kapital i prijenos znanja. Na primjer, 20.6% iseljenika iz Australije je visokoobrazovano, u SAD-u ih je 16.9%, dok je u Švedskoj 29% visokoobrazovanih osoba porijeklom iz naše zemlje[[1]](#footnote-1). Naime, znastvena dijaspora je također zainteresirana za doprinos, vjerujući da mogu napraviti pozitivan utjecaj na napredak zemlje[[2]](#footnote-2). Većina iseljenika, pored što je obrazovana, isto tako je i ekonomski aktivna. Veliki potencijal leži u neiskorištenom ekonomskom doprinosu dijaspore. Dijaspora može promovirati trgovinu i direktna strana ulaganja, pokretati poslovanje i poticati poduzetništvo. Statistike i istraživanja pokazuju da je nivo zaposlenosti radno sposobne dijaspore visok, u nekim zemljama i preko 80%[[3]](#footnote-3).

Određeni poslovni subjekti u BIH su već prepoznali potencijal dijaspore kada je riječ o unapređenju poslovanja. Iako postoje sporadične inicijative, još uvijek nema održivih mehanizama i poticaja za prijenos znanja iz dijaspore te kreiranje i jačanje veza između dijaspore i privatnog sektora u BIH.

## 1.3 Ciljevi i očekivani rezultati javnog poziva

Kroz ovaj javni poziv pružiće se podrška projektima koji imaju za cilj da kroz produktivne poslovne veze s dijasporom, doprinesu uvođenju novih tehnologija, unapređenju konkurentnosti, rastu tržišta, poslovnoj ekspanziji, povećanju investicija u BiH te stvaranju novih radnih mjesta.

Projekti podržani kroz ovaj javni poziv trebali bi obuhvatiti najmanje 30 BiH poslovnih subjekata (minimum 30% u vlasništvu žena ili kojima upravljaju žene) odnosno 150 predstavnika poslovnih subjekata iz dijaspore i BiH (od čega minimalno 30% žena).

Dugoročni efekti podrške kod prenosa znanja i vještina će se pratiti do kraja projekta (decembar 2020. godine) kako bi se evidentirali ekonomski efekti za korisnike i pozitivni pomaci nakon interakcije s preduzećima ili pojedincima iz dijaspore.

## 1.4 Pravo na prijavu

**Podnosioci zahtjeva i direktni korisnici**

Podnosioci zahtjeva mogu biti zakonski registrirane organizacije/preduzeća u BIH koje mogu biti komercijalne i/ili profitne, neprofitne/NVO, privatne i javne obrazovne institucije, regionalne ili gradske razvojne agencije, privredne komore, tehnološki parkovi itd.

Podnosioc zahtjeva može, a i ne mora biti direktni korisnik te može podnijeti prijavu u svoje ime i/ili u ime više drugih korisnika (firmi). Npr. jedna organizacija (NVO, agencije, komore) ili jedna firma može podnijeti prijavu u ime jedne ili više firmi korisnica.

Direktni korisnici u okviru ovog javnog poziva su isključivo privatni privredni subjekti koji posluju u BiH. Kako bi se ispunili uslovi prihvatljivosti, direktni korisnici moraju:

* imati sjedište na području BiH;
* poslovati najmanje jednu godinu od dana prijave na ovaj poziv;
* imati pozitivno poslovanje u 2016. godini.

Prioritet će imati direktni korisnici projekta koji posluju u okviru jednog od sljedećih konkuretnih sektora: prerađivačka industrija (obrada drveta, obrada metala, obrada tekstila, obuće i kože, obrada plastike, prehrambena proizvodnja i dr.), poljoprivreda[[4]](#footnote-4), informacione tehnologije i turizam. Prijave preduzeća koja posluju u okviru ostalih djelatnosti koje proizvode dodanu vrijednost, a nisu dio pomenutih sektora će se uzeti u razmatranje ukoliko zadovoljavaju ostale očekivane ciljeve ovog poziva.

U okviru projekata obavezno je uključivanje dijaspore odnosno doprinos dijaspore u transferu znanja i vještina. Partneri ili posrednici u dijaspori su: stručna/kvalifikovana lica iz dijaspore ili preduzeća/organizacije koje su u vlasništvu dijaspore (djelimično ili u potpunosti) i/ili kojima je dijaspora u upravljačkim/poslovnim strukturama a koje su registrovane u zemljama domaćinima. Partner u dijaspori može biti i posrednik kod ugovorenog transfera znanja i vještina a može biti i direktno uključen u proces prenosa znanja i vještina. Transfer znanja i vještina podrazumijeva konkretne aktivnosti koje mogu uključivati specijalističku obuku, mentorstvo, stručno savjetovanje, razmjene između praktičara koje obuhvataju tehničke i upravljačke probleme, događaje za umrežavanje u BiH, studijske i posjete za razmjenu znanja, unapređenje dizajna proizvoda, unapređenje proizvodnog procesa, unapređenje sistema kontrole proizvoda/proizvodnje, specifične aktivnosti za promociju izvoza u pojedinim sektorima i drugo.

Ukoliko se projektnim prijedlogom obuhvata više korisnika**, podnosioc zahtjeva je** odgovoran za realizaciju svih odobrenih projektnih aktivnosti, uključujući i finansijske obaveze korisnika. Ne postoje ograničenja u smislu broja korisnika, ali je neophodno da svaki korisnik ima jasno definisanu potrebu i opisan način na koji će se izvršiti prenos znanja i vještina iz dijaspore.

Podnosilac zahtjeva može podnijeti prijavu i više puta ukoliko su krajnji korisnici različita preduzeća u svakoj pojedinačnoj prijavi. Jedan korisnik može biti predmet samo jednog projektnog prijedloga bez obzira da li je korisnik ujedno i podnisilac zahtjeva.

Predloženi projektni prijedlozi, uključujući sve vezane aktivnosti, moraju biti završeni u periodu od najviše 12 mjeseci od datuma potpisivanja Sporazuma o saradnji.

## 1.5 Iznos raspoloživih finansijskih sredstava

Ukupno raspoloživa finansijska sredstva (u obliku bespovratnih sredstava) po ovom javnom pozivu iznose 470.000 američkih dolara. Maksimalni iznos finansijske podrške **po korisniku je 20.000 američkih dolara[[5]](#footnote-5)**, a minimalni 5.000 američkih dolara. Od podnositelja prijave/korisnika se očekuje sufinansiranje u vrijednosti najmanje 20% od traženog iznosa finansijske podrške.

**Napomene:**

1. U projektima se obavezno očekuje i doprinos dijaspore, koji može biti izražen finansijski i nefinansijski (npr. besplatno pružanje obuke, posredništvo kod procesa prenosa znanja i vještina i slično).
2. **Jedan prijedlog može uključivati više korisnika. Podnositelj prijave** može aplicirati i na iznos veći od 20.000 američkih dolara ukoliko se projektnim prijedlogom obuhvata **više korisnika**. U ovom slučaju maksimalni iznos granta je 50.000 američkih dolara sa limitom od 20.000 američkih dolara po svakoj pojedinačnoj firmi korisnici. Budžet treba biti jasno definisan po pojedinačnom korisniku i njegovim potrebama. Traženo minimalno sufinansiranje i u ovom slučaju ostaje na nivou od 20% po korisniku od traženog iznosa granta.

Projekat D4D zadržava pravo da po ovom pozivu ne raspodijeli sva raspoloživa sredstva, u slučaju da kvalitet projektnih prijedloga ne bude zadovoljavajući.

# 2 PRAVILA JAVNOG POZIVA

Pravila javnog poziva definišu opšte zahtjeve koje projektni prijedlozi moraju zadovoljiti kako bi bili uzeti u razmatranje za sufinansiranje, te evaluacijske kriterije za ocjenjivanje kvaliteta dostavljenih projektnih prijedloga.

## 2.1 Kriteriji i evaluacija

Svi projektni prijedlozi biće evaluirani kroz dvije faze, na osnovu opštih i kvalitativnih kriterija detaljno izlistanih i opisanih u odjeljku 3.5. Samo oni projektni prijedlozi koji ispune opšte kriterije biće evaluirani na osnovu kvalitativnih kriterija (relevantnost i kvaliteta predloženih aktivnosti). **Projektni prijedlozi koji ne ispune bilo koji od opštih kriterija neće biti uzeti u obzir za dalje razmatranje.**

**2.2 Prihvatljive aktivnosti**

Vrste aktivnosti čija realizacija, uz angažman i podršku dijaspore **s ciljem prenosa transfera znanja i vještina**, može biti podržana od strane projekta D4D (pod uslovom ispunjavanja svih ostalih zahtjeva) uključuju ali se ne ograničavaju na sljedeće:

* Podrška razvoju proizvodnih djelatnosti kroz unapređenje procesa i uvođenje novih tehnologija bazirano na znanjima i iskustvima dijaspore;
* Izrada i provođenje programa obuke i stručnog specijalističkog osposobljavanja uz mentorstvo dijaspore u cilju zapošljavanja i povećanja prihoda domaćih preduzeća;
* Uvezivanje domaćih privrednika sa poslovnim partnerima u inostranstvu u cilju povećanja izvoza posredstvom dijaspore;
* Obuka u cilju kreiranja i promocije modela podrške za domaće biznise, a koji uključuju promociju i prodaju domaćih proizvoda na izvoznim tržištima posredstvom dijaspore;
* Ulaganja u opremu u cilju prenošenja specifičnih znanja i vještina iz dijaspore (pogledati poglavlje 2.3 i ograničenja kod kupovine opreme);
* Uvođenje međunarodnih standarda u proizvodnom ciklusu i certificiranja koja su neophodna za pristup novim tržištima ili unapređenje proizvodnog procesa ili proizvoda kroz stručno usavršanje osoblja uz prenos znanja i vještina iz dijaspore;
* Unapređenje dizajna i ostalih elemenata proizvoda u cilju povećanja prihoda posredstvom dijaspore.

Projekat D4D će periodično mjeriti dugoročne efekte koje će korisnici imati od prenosa znanja i vještina unutar ovog poziva, a koji se vezuju za povećanje zaposlenosti, izvoza, prihoda i investicija.

## 2.3 Prihvatljivi i neprihvatljivi troškovi

Prihvatljivi troškovi

Prilikom pripreme ukupnog budžeta prijedloga projekta (uključujući i sufinansiranje), podnosioci prijedloga projekta treba da imaju u vidu da se u budžet mogu uključiti samo prihvatljivi direktni troškovi:

* Nabavka materijala/sirovine/poluproizvoda koji će biti isključivo korišteni u svrhu ciljanog prenosa znanja i vještina (do 30% ukupne vrijednosti granta);
* Promotivni troškovi, uključujući troškove štampanja promotivnih materijala;
* Smještaj i putni troškovi unutar i van BIH (do 30% ukupne vrijednosti granta);
* Putno osiguranje;
* Troškovi organizacije obuke i edukacije (prostorije i oprema za obuke, materijali itd.)
* Nabavka neophodne opreme na kojoj će se vršiti prenos znanja i vještina (do 50% ukupne vrijednosti granta i do 40% ukupne vrijednosti opreme);
* Troškovi IKT i audio/video rješenja (hardware i software) koji su povezani sa projektom (do 30% ukupne vrijednosti granta);
* Troškovi uvođenja standarda kvalitete, certifikacija i recertifikacija u cilju povećanja izvoza kroz stručno usavršavanje osoblja;
* Troškovi pružanja usluga, uključujući i konsultantske usluge.

Primjena prihvatljivih troškova se odnosi kako na sredstva iz projektnog fonda, tako i na sredstva osigurana iz vlastitog sufinansiranja.

Neprihvatljivi troškovi:

* Dugovanja i rezerve za gubitke ili dugovanja, uključujući i leasing;
* Dugovanja po kamati;
* Troškovi režija (voda, struja, grijanje, internet i sl.);
* Stavke već finansirane u sklopu nekog drugog projekta;
* Kupovina i iznajmljivanje zemljišta i postojećih zgrada, kao ni ostalih oblika iznajmljivanja;
* Porezi;
* Kupovina korištene opreme;
* Kupovina vozila;
* Građevinski radovi;
* Troškovi konverzije, nadoknada ili gubitaka prilikom konverzije valuta;
* Kreditiranje trećih osoba;
* Naknade bilo kakve vrste zaposlenim/polaznicima obuke
* Troškovi jamstava, garancija i slični izdaci.

Projektni budžet koji uključuje neprihvatljive troškove se neće smatrati validnim. Budžet je potrebno pripremiti u skladu sa zahtjevima i karakteristima datim u Prilogu 2. Sve stavke u projektnom budžetu će biti predstavljene u lokalnoj valuti (KM).

**Napomena u vezi sa načinom isplate sredstava:** Projektna sredstva će se isplaćivati u skladu sa ugovorenim aktivnostima, procentualnim iznosima i planom implementacije defnisanim ugovorom/sporazumom o saradnji.

Sve planove i obaveze koje je podnosilac zahtjeva naveo u prijavi i koje će biti ocjenjene tokom evaluacije, su predmet detaljnog praćenja i kontrole. Novčana sredstva koja će biti isplaćena odabranim korisnicima će biti uslovljena realizacijom predstavljenih planova i obaveza. Nepotpuna realizacija i odstupanja od plana prezentiranog kroz prijavu može rezultirati u djelomičnom ili potpunom povlačenju novčanih sredstava od projekta D4D.

# 3 PODNOŠENJE PROJEKTNIH PRIJEDLOGA I PROCES EVALUACIJE

U ovom dijelu pojašnjava se forma i sadržaj kao i način podnošenja i evaluacije projektnog prijedloga.

## 3.1 Forma i sadržaj projektnog prijedloga

Projektni prijedlog sastoji se od ukupno osam priloga, a to su:

* Prilog 1: obrazac projektnog prijedloga (u word formatu elektronski popunjen; ručno popunjene prijave se neće uzeti u razmatranje);
* Prilog 2: budžet projekta sa narativnim dijelom (u excel formatu);
* Prilog 3: potpisana izjava o partnerstvu sa stručnim licem u dijaspori i/ili preduzećem/organizacijom koje je u vlasništvu dijaspore (djelimično ili u potpunosti) i/ili kojem je dijaspora u upravljačkim strukturama a koje je registrovano u zemljama domaćinima (u PDF formatu);
* Prilog 4: priložiti biografiju stručnog lica koje će vršiti transfer znanja i/ili reference preduzeća/organizacije koja će biti uključena u projekat
* Prilog 5: pismo namjere sa istaknutim iznosom sufinansiranja (u PDF formatu);
* Prilog 6: kopija registracije podnosioca zahtjeva i ostalih preduzeća korisnika (ukoliko je relevantno);
* Prilog 7: kopija finansijskih izvještaja za 2016. godinu ovjerena od ovlaštenog računovođe za podnosioca zahtjeva i sva ostale korisnike - preduzeća (ukoliko je relevantno);
* Prilog 8: potvrda zavoda za PIO/MIO tj. poreske uprave o izmirenim doprinosima sa ovjerenom listom zaposlenih (ne starija od dva mjeseca od datuma prijave na ovaj poziv) za podnosioca zahtjeva i sve ostale korisnike – preduzeća (ukoliko je relevantno);
* Prilog 9: poresko uvjerenje o izmirenim obavezama – direktni i indirektni porezi (ne starije od dva mjeseca od datuma prijave na ovaj poziv).

Projektni prijedlozi trebaju biti pripremljeni na jednom od službenih jezika BIH. Nepotpune prijave se neće uzeti u razmatranje.

## 3.2 Način podnošenja prijava

Potpun projektni prijedlog potrebno je dostaviti u jednom (1) originalnom štampanom (uvezan A4 format) i jednom (1) elektronskom primjerku (zip format na USB stiku).

Na koverti je potrebno naznačiti ime javnog poziva za koji se aplicira: **„Javni poziv za podnošenje prijedloga projekata za dodjelu bespovratnih sredstava u svrhu prenosa znanja i vještina dijaspore u okviru projekta „Uvrštavanje koncepta migracija i razvoja u relevantne politike, planove i aktivnosti u Bosni i Hercegovini: DIJASPORA ZA RAZVOJ“.**

Nadalje, na koverti je potrebno naznačiti i puni naziv i adresu podnosioca prijave, te naglasiti slijedeće: **„Ne otvarati prije zvaničnog otvaranja“**.

Prijave moraju biti dostavljene u zatvorenoj koverti preporučenom poštom ili kurirskom poštom na sljedeću adresu:

**Razvojni program Ujedinjenih nacija (UNDP)**

**Projekat „Dijaspora za razvoj“**

**UN HOUSE**

**Zmaja od Bosne bb**

**71 000 Sarajevo**

Projektni prijedlozi dostavljeni drugim putem (npr. putem faksa ili email-a), neće biti uzeti u razmatranje. Prijedlozi projekata se mogu dostaviti i lično.

## 3.3 Vremenski okvir za podnošenje projektnih prijedloga

Ovaj javni poziv je trajno otvoren do utroška raspoloživih sredstava. Dostavljeni projektni prijedlozi bit će evaluirani najmanje jednom na kraju svakog dvomjesečnog kalendarskog perioda. Prvi dvomjesečni period se završava 30. septembra 2017. godine. Naredni dvomjesečni ciklus obuhvatit će period od 01. oktobra do 30. novembra. Svi ostali ciklusi pratit će definisanu dvomjesečnu dinamiku sa krajnjim rokom za evaluaciju 30.04.2019. godine. Svi dostavljeni projektni prijedlozi će biti evaluirani od strane Komisije za evaluaciju u skladu sa ovim vremenskim rasporedom. Podnosioci zahtjeva će biti obaviješteni o konačnom ishodu i rezultatima njihovih prijedloga najkasnije 15 dana od dana donošenja odluke od strane Komisije za evaluaciju. Za više informacija o vremenskim okvirima molim vas pogledajte poglavlje 4.

## 3.4 Dodatne informacije

Sva dodatna pitanja u vezi ovog javnog poziva koja mogu biti relevantna i za ostale podnosioce projektnih prijedloga se mogu dostaviti putem elektronske pošte sa jasno naznačenim imenom javnog poziva u predmetu poruke, na sljedeću e-mail adresu: [registry.ba@undp.org](mailto:registry.ba@undp.org). Sve informacije vezane za prijavu na ovaj poziv možete dobiti i putem telefona +387 (33) 293 400.

Svi odgovori na pitanja koja mogu biti relevantna i za ostale aplikante, redovno će se objavljivati na web stranici UNDP-a: www.ba.undp.org.

## 3.5 Evaluacija i odabir projektnih prijedloga

Prijave i podnesene projektne prijedloge će analizirati i ocjenjivati Komisija za evaluaciju, sastavljena od predstavnika UNDP-a. Svi dostavljeni prijedlozi će se ocjenjivati u dvije faze, u skladu sa ispod propisanim kriterijima.

**Faza 1: Otvaranje pristiglih projektnih prijedloga i provjera ispunjenosti opštih kriterija**

U sklopu prvog koraka, po prijemu i otvaranju prijava, ocjenjuju se sljedeći kriteriji:

|  |  |  |  |
| --- | --- | --- | --- |
| **ISPUNJENOST OPŠTIH KRITERIJI** | | | |
|  |  | **DA** | **NE** |
| Pravilno popunjen obrazac projektnog prijedloga |  |  |  |
| Popunjen projektni budžet u traženom formatu koji uključuje minimalni iznos za sufinansiranje |  |  |  |
| Popunjena izjava o partnerstvu sa stručnim licem u dijaspori i/ili preduzećem/organizacijom koje je u vlasništvu dijaspore (djelimično ili u potpunosti) i/ili kojem je dijaspora u upravljačkim strukturama a koje je registrovano u zemljama domaćinima |  |  |  |
| Dostavljeno pismo namjere sa istaknutim iznosom sufinansiranja |  |  |  |
| Dostavljena kopija finansijskih izvještaja za 2016 godinu ovjerena od ovlaštenog računovođe za podnosioca zahjeva i sve ostale korisnike – preduzeća kojim se dokazuje pozitivno poslovanje |  |  |  |
| Podnosilac zahtjeva i svi uključeni korisnici imaju izdate potvrde od strane fiskalnih organa o redovnom plaćanju poreza i drugih davanja, uključujući i one prema uposlenicima (ne starije od dva mjeseca od datuma prijave na ovaj poziv) |  |  |  |
| Trajanje projekta je u skladu sa propisanim maksimalnim trajanjem do 12 mjeseci od dana potpisivanja ugovora/sporazuma o saradnji |  |  |  |
| Predložene projektne aktivnosti će omogućiti transfer znanja i vještina koji će uticati na značajno poboljšanje proizvodnog procesa i/ili proizvoda i/ili unapređenje poslovnog procesa i/ili uvođenje novih tehnologija |  |  |  |
| Predloženi projektni prijedlozi osiguravaju učešće dijaspore (finansijsko, nefinansijsko) |  |  |  |
| Minimalna prihvatljiva vrijednost projekta, uključujući i obavezni iznos sufinansiranja, ne može biti ispod 6.000 američkih dolara po svakom pojedinačnom korisniku |  |  |  |
| Finansijski doprinos projektnog fonda u oviru javnog poziva ne prelazi 20.000 američkih dolara po korisniku odnosno ne prelazi 50.000 američkih dolara po podnosiocu zahtjeva ukoliko projekat obuhvata više korisnika |  |  |  |
| Sufinansiranje od strane podnosioca zahtjeva i/ili korisnika je minimalno 20% od traženog finansijskog doprinosa |  |  |  |

**Faza 2: Evaluacija projektnih prijedloga**

Evaluacija projektnih prijedloga koji su prošli provjeru ispunjenja opštih kriterija uključuje ocjenu relevantnosti i kvaliteta projekta, metodologije implementacije projekta, održivosti i kvaliteta projektnog dokumenta, a sve u skladu sa skalom kvalitativnih kritertija predstavljenom u nastavku:

**KVALITATIVNI KRITERIJI**

|  |  |  |
| --- | --- | --- |
| **Relevantnost i kvalitet projekta** |  | **Maksimalan broj bodova** |
|  | **70** |
| Predloženim projektom se osigurava novo zapošljavanje: |  |  |
| * 5 i više novozaposlenih osoba |  | 15 |
| * od 2 do 4 nezaposlenih |  | 10 |
| * do 2 novozaposlene osobe |  | 5 |
| Predloženim projektom se osigurava povećanje prihoda svakog pojedinačnog korisnika za minimalno 3% godišnje |  | 5 |
| Predloženim projektom se otvaraju nova izvozna tržišta i/ili povećava izvozni kapacitet na postojećim tržištima |  | 5 |
| Predloženi projekat omogućava privlačenje direktnih investicija |  | 10 |
| Projektom se podržava integracija inovacija u poslovanje preduzeća npr. korištenje IKT alata u cilju jačanja konkurentnosti, inovativne usluge/tehnologije unutar sektora sa potencijalom brzog rasta, itd. |  | 5 |
| Doprinos dijaspore u kontekstu transfera znanja i vještina: (1) kvalifikacije stručnog lica iz dijaspore i/ili kapaciteti i stručnost preduzeća/organizacije iz dijaspore su u mogućnosti da odgovore na jasno definisanu tržišnu potrebu ili otklone problem domaćeg preduzeća (priložiti biografiju stručnog lica koje će vršiti transfer znanja i/ili reference preduzeća/organizacije koja će biti uključena u projekat), (2) posredništvo putem dijaspore u cilju prenosa transfera znanja i vještina |  | 10 |
| Projektom se omogućava transfer znanja i vještina od strane ili posredništvom dijaspore   * Preko 5 predstavnika preduzeća učestvuje u transferu znanja i vještina * Do 5 predstavnika preduzeća učestvuje u transferu znanja i vještina |  | 10  5 |
| Projekat predviđa rodnu ravnopravnost:  • Projekat obuhvata najmanje 1 preduzeće (korisnik ili nosioc projekta) u vlasništvu žene/a ili gdje su žene u upravljačkim strukturama  • Projekat osigurava uključenost 30% žena |  | 5  5 |
| **Metodologija implementacije projekta** |  | **Maksimalan broj bodova** |
|  | **20** |
| Projekat je jasan, logičan i relevantan u odnosu na očekivane rezultate |  | 6 |
| Očekivani rezultati i aktivnosti projekta su jasno definisani i odgovaraju iskazanim potrebama |  | 6 |
| Indikatori praćenja su dobro definisani i jasno je izražena spremnost korisnika da podijele informacije o dugoročnim učincima prenosa znanja i vještina (do kraja projekta – decembar 2020. godine) |  | 8 |
| **Pojektni budžet** |  | **Maksimalan broj bodova** |
|  | **10** |
| Predloženi budžet je realan, jasan i povezan s očekivanim rezultatima |  | 10 |
| **Ukupan broj bodova** |  | **100** |

Nakon ocjenjivanja projektnih prijedloga u skladu sa iznad izlistanim kriterijima, definira se lista projekata u skladu sa ostvarenim brojem bodova. Samo oni projektni prijedlozi koji nakon evaluacije i bodovanja ostvare 55 i više bodova od mogućih 100, odobravaju se za finansiranje.

# 4 Vremenski okvir

|  |  |
| --- | --- |
| **AKTIVNOST** | **DATUM** |
| **Objavljivanje poziva za podnošenje prijedloga projekata** | 01.08.2017. |
| **Rok za dodatne upite i pojašnjenja** | Za vrijeme trajanja poziva |
| **Rok za podnošenje prijava** | Za vrijeme trajanja poziva sa krajnjim rokom za prijavu na dan 30.04.2019. |
| **Periodična evaluacija pristiglih projekata** | Najmanje jednom na kraju dvomjesečnog perioda od datuma objavljivanja poziva |
| **Obavijest o konačnim rezultatima poziva** | U okviru 15 dana nakon svake periodične evaluacije prijedloga |
| **Potpisivanje ugovora** | Nakon pismenog obavještenja odabranih korisnika |

Ovaj javni poziv ostaje otvoren dok god se sredstva ne iskoriste. Podnosioci prijava će biti pismeno obaviješteni o rezultatima javnog poziva nakon svake periodične evaluacije. Predviđeni indikativni vremenski okvir za finalizaciju procesa odabira i početka realizacije je sljedeći:

Nakon odluke o dodjeli sredstava iz projektnog fonda, odabrani podnosioci zahtjeva će potpisati ugovor/sporazum o saradnji, u skladu sa UNDP-ovim pravilima, te sporazum o podjeli troškova u kojem će se definisati sufinansiranje projekta i način realizacije iznosa sufinansiranja.

1. http://www.mhrr.gov.ba/iseljenistvo/Istrazivanja/default.aspx?id=5133&langTag=bs-BAhttp://www.mhrr.gov.ba/iseljenistvo/Istrazivanja/default.aspx?id=5133&langTag=bs-BA [↑](#footnote-ref-1)
2. The Scientific Diaspora as the Brain Gain Option: Exploring the Case of Bosnia and Herzegovina, Nikolić, S., Mraović, B., Ćosić, E., 2010. http://www.mhrr.gov.ba/iseljenistvo/Istrazivanja/default.aspx?id=1812&langTag=bs-BA, pages 29-30. [↑](#footnote-ref-2)
3. Dijaspora i razvoj – ambasada Švicarske u BIH, 2014 [↑](#footnote-ref-3)
4. Isključujući individualne primarne proizvođače [↑](#footnote-ref-4)
5. Protuvrijednost izražena u BAM na dan isplate sredstava [↑](#footnote-ref-5)